नशे की हालत में बिग बी से मिले; 500 थी पहली कमाई, आज 300 करोड़ के मालिक
Kapil Sharma's Journey To Success, Including His Net Worth, Life-history, And Struggles. Follow Kapil Sharma Birthday Special Story On Dainik Bhaskar (दैनिक भास्कर) उन्होंने खुद अपने पर काम किया और आज गांव हो या शहर, शायद ही ऐसा कोई घर हो जहां कपिल के शो को न देखा जाता हो।
कपिल शर्मा का आज 42वां बर्थडे है। कपिल ने अपने शो द कपिल शर्मा से लोगों को बहुत हंसाया है। भारत समेत विदेश में भी उनकी जबरदस्त फैन फॉलोइंग हैं। 500 रुपए से करियर की शुरुआत करने वाले कपिल की आज कुल नेटवर्थ करीब 300 करोड़ रुपए है।
कपिल कॉमेडी इंडस्‍ट्री का वो नाम हैं जो पॉपुलैरिटी और स्टारडम में कई बड़े सेलीब्रिटीज से कहीं आगे हैं, लेकिन उनका यहां तक सफर कई उतार-चढ़ाव से भरा रहा। पिता की मौत के परिवार की जिम्मेदारियां कपिल के कंधे पर ही आ गईं। पहली बार एक काॅमेडी शो के ऑडिशन से रिजेक्ट हुए, फिर उसी के तीसरे सीजन के विनर बने। इसके बाद वो सफलता की सीढ़ियां चढ़ते गए।
कई काॅमेडी शो का हिस्सा रहे, विनर बने और पॉपुलैरिटी हासिल की। फिर बॉलीवुड में डेब्यू किया, लेकिन लाइफ में एक ऐसा पल आया, जिसमें वो डिप्रेशन के चपेट में आ गए। हालात इतने खराब हो गए कि सुसाइड के ख्याल आने लगे। शराब की लत भी लगी। नशे की हालात में एक दिन अमिताभ बच्चन से मिलने चले गए। वाइफ गिन्नी और परिवार ने उन्हें इस खराब सिचुएशन बाहर निकाला। उन्होंने खुद अपने पर काम किया और आज गांव हो या शहर, शायद ही ऐसा कोई घर हो जहां कपिल के शो को न देखा जाता हो।
आज कपिल के बर्थडे के मौके पर जानते हैं, उनकी लाइफ के कुछ अनकहे किस्से...
फिल्म गदर में काम किया लेकिन एडिटिंग में उस सीन को हटा दिया
कपिल शर्मा की पैदाइश अमृतसर में हुई थी। उनके जितेंद्र कुमार पंजाब पुलिस में हेड कांस्टेबल थे और मां जनक रानी हाउस वाइफ। बचपन से उनको गानों का बहुत शौक था। एक बार फिल्म गदर की शूटिंग अमृतसर में चल रही थी। उनके पिता की ड्यूटी वहां लगी थी। शूटिंग के दौरान बंटवारे के सीन को फिल्माने के लिए कुछ लोकल्स की जरूरत थी। इस सीन में काम करने के लिए कपिल के पिता ने उनसे कहा। वो मान भी गए। अगले दिन वो शूटिंग सेट पर पहुंचे। उन्होंने उस सीन में काम किया लेकिन एडिटिंग में उस सीन को हटा दिया गया था।
कम उम्र में PCO बूथ और कपड़ा मिल में नौकरी की
कम उम्र में कपिल ने काम करना शुरू कर दिया था। कर्ली टेल्स को दिए हुए इंटरव्यू में उन्होंने बताया था कि उन्होंने बहुत-बहुत छोटे-छोटे काम किए हैं। शुरुआती दौर में वो एक PCO बूथ पर काम करते थे। वहां काम करने के लिए उन्हें 500 रुपए मिलते थे। दसवीं की परीक्षा के बाद वो एक कपड़ा मिल में काम करने लगे थे। यहां उन्हें 900 रुपए महीना मिलते थे।
हालांकि, घर से काम का कोई प्रेशर नहीं होता था, इसलिए कमाई में मिले पैसों से वो म्यूजिक सिस्टम या मां के लिए गिफ्ट खरीद लेते थे। उन्होंने कम उम्र में इसलिए कमाना शुरू कर दिया था क्योंकि पापा से पैसे मांगना उन्हें अच्छा नहीं लगता था।
जिप्सी चलाने की वजह से पापा ने बहुत मारा था
ये बात है, जब कपिल महज 15 साल के थे। उनके पिता अपने दोस्त के साथ सरकारी जिप्सी से घर आए। उन्होंने जिप्सी की चाभी टेबल पर रख दी और दोनों शराब पीने लगे। तभी कपिल उन्हें बर्फ देने के बहाने गए और चाभी उठा ली। उन्हें जिप्सी चलानी नहीं आती थी लेकिन चाभी लेकर उसे स्टार्ट कर दी। इतने में ही वो जिस्पी पिछे खड़े हुए सब्जी के ठेले से टकराई और सारी सब्जियां बिखर गईं। कपिल जैसे ही सब्जियां उठाने के लिए गए, तभी उनके पिता आए और उन्हें पीटने लगे। वो पड़ोसियों के सामने कपिल को पीटते हुए घर लाए।
22 साल की उम्र में सिर से पिता का उठा साया
कपिल के पिता लंबे समय से बीमार चल रहे थे। जांच के इलाज के दौरान पता चला कि उन्हें कैंसर है। ये साल कपिल और उनके परिवार के लिए दुखों से भरा रहा। लंबे इलाज के बाद पिता का निधन हो गया, जिसके बाद आर्थिक दिक्कतों का भी सामना करना पड़ा। इस वक्त कपिल 22 साल के थे। पिता की मौत के बाद पुलिस विभाग में उन्हें नौकरी का ऑफर मिला था, लेकिन उन्होंने मना कर दिया था।
थिएटर में प्ले करने की वजह से कॉलेज में मिला एडमिशन 
कपिल बचपन से सिंगर बनना चाहते थे। हालांकि बाद में वो थिएटर से जुड़े और जगह-जगह प्ले करने लगे। थिएटर करने से उन्हें काफी पॉपुलैरिटी मिली, इस वजह से उन्हें अमृतसर के कॉलेज में फ्री में एडमिशन मिल गया। शर्त ये भी रखी गई थी वो काॅलेज को एक्टिंग में स्टेट लेवल पर रिप्रेजेंट करेंगे।
ग्रेजुएशन की पढ़ाई के दौरान छुट्टियों के समय कपिल ने 1200 रुपए लेकर मुंबई काम की तलाश में गए थे लेकिन वहां उनकी सारी उम्मीदों पर पानी फिर गया। थक हार कर वो खाली हाथ वापस अमृतसर वापस लौट आए।
पहली बार मिला रिजेक्शन, दूसरी बार सेलेक्ट भी हुए..विनर भी रहे
यहां पर उन्होंने ग्रेट इंडियन लाफ्टर चैलेंज में ऑडिशन दिया, लेकिन वो रिजेक्ट हो गए। हालांकि इस रिजेक्शन ने उनका हौसला नहीं टूटा बल्कि तभी उन्होंने दिल्ली में चल रहे ऑडिशन में पहुंच गए और सिलेक्ट भी हुए। इस शोे के तीसरे सीजन के विनर भी वहीं बने। इस शो से उन्हें काफी पॉपुलैरिटी मिली।
प्राइज मनी से बहन की शादी कराई
कपिल की जीत से पहले उनकी बहन की शादी पैसों की वजह से टल गई थी। बाद में लाफ्टर चैलेंज की जीत से मिली 10 लाख प्राइज मनी से उन्होंने बहन की शादी कराई थी। द ग्रेट इंडियन लाफ्टर चैलेंज’ को जीतने के बाद कपिल शर्मा ने कभी पीछे मुड़कर नहीं देखा। वो छोटे मियां, इलक दिखा जा और काॅमेडी सर्कस जैसे कई कॉमेडी शोज का हिस्सा रहे।
प्रोडक्शन हाउस K9 की शुरुआत की 
खासा पॉपुलैरिटी मिलने के बाद कपिल ने प्रोडक्शन हाउस K9 की शुरुआत की थी। इस प्रोडक्शन हाउस में उन्होंने पहला शो बनाया था 'कॉमेडी नाइट्स विद कपिल।' इस शो को लेकर वो काफी विवाद में भी रहे, जिसके बाद उनका ये शो ऑफ एयर हो गया। शो क्यों बंद हुआ, इसकी साफ वजह सामने नहीं आई थी। इसके बाद उन्होंने सोनी पर अपना नए शो ‘द कपिल शर्मा शो' से वापसी की।
फिल्म फिरंगी की असफलता के सुसाइड करना चाहते थे कपिल 
2015 में कपिल ने फिल्म किस किस प्यार करूं से बॉलीवुड में कदम रखा था। इसके बाद वो 2017 में फिरंगी में नजर आए थे। इसे उन्होंने खुद प्रोड्यूस किया था और फिल्म को बनाने में कपिल ने 33 करोड़ रुपए इन्वेस्ट किए थे। रिलीज के बाद दर्शकों ने उसे पसंद नहीं किया, फिल्म बॉक्स ऑफिस पर बुरी तरह फ्लॉप रही।
इस नाकामी को कपिल बर्दाश्त नहीं कर पाए, जिस वजह से वो डिप्रेशन में चले गए। फिल्म रिलीज के पहले भी उनकी हालात कुछ खास अच्छी नहीं थी। उन दिनों वो बहुत लो फील कर रहे थे जिस वजह से उन्होंने शराब पीना शुरू कर दिया था। घर की चारदीवारी में खुद को बंद कर दिया था। हालात इतने बदतर हो गए थे कि उन्हें सुसाइड के ख्याल आने लगे थे। किसी से भी वो अपने मन की शेयर करने में हिचकते थे। इस असफलता के बाद उन्हें लोगों का सामना करने में डर लगता था। हालांकि, परिवार की मदद से इस खराब परिस्थिति से खुद को बाहर निकाला।
नशे की हालात में अमिताभ बच्चन से मिलने पहुंच गए थे कपिल 
फिरंगी की रिलीज के पहले एक सीन के लिए उन्होंने अमिताभ बच्चन से वाइस ओवर के लिए रिक्वेस्ट की थी। बिग बी ने हां भी कर दिया और मैसेज में कहा कि वो अगले दिन अपनी किसी फिल्म की डबिंग करने जा रहे हैं, तो कपिल अपनी टीम वहीं भेज दे, साथ में वो उसकी डबिंग कर देंगे।
कपिल को लगा कि बिग बी उनकी फिल्म के लिए काम कर रहे हैं, तो उनका फर्ज बनता है कि वो टीम के साथ खुद भी जाएं। अगले दिन कपिल दो पैग शराब पी कर गिन्नी के साथ स्टूडियो पहुंच गए। अमिताभ बच्चन ने फिरंगी का वॉयस ओवर खत्म कर लिया था और अपनी फिल्म के लिए डबिंग कर रहे थे। अमिताभ बच्चन के स्टाफ ने उन्हें अंदर जाने से मना किया, लेकिन कपिल जिद पर अड़े थे। बाद में वो अमिताभ से मिले भी और गिन्नी का परिचय देते हुए उनकी बहू बताया।
बाद में कपिल को लगा कि उन्होंने कुछ ज्यादा ही बोल दिया है, फिर उन्होंने बिग बी से माफी मांगी। इसके जवाब के बदले अमिताभ ने मैसेज पर लिखा- जीवन संघर्ष है, जीवन चुनौतियों का ही दूसरा नाम है।
सुनील ग्रोवर के साथ मारपीट की वजह से सुर्खियों में रहें
सुनील ग्रोवर कपिल के शो का लंबे समय तक हिस्सा थे लेकिन 2017 में दोनों का झगड़ा हो गया था। मीडिया रिपोर्ट्स के मुताबिक, दोनों ऑस्ट्रेलिया टूर पर गए थे जहां से लौटने के दौरान कपिल ने सुनील के साथ गाली गलौज कर दी और उन्हें चप्पल तक फेंक कर मार दी। इसके बाद सुनील ने उनका शो छोड़ दिया और कभी वापस नहीं लौटे।
PM मोदी से किया था अच्छे दिन पर सवाल 
कपिल ने एक बार PM मोदी को टैग करते हुए ट्वीट करते हुए लिखा था कि वो पिछले पांच साल से 15 करोड़ रुपए का टैक्स दे रहे हैं और ऑफिस खोलने के लिये उन्हें BMC को 5 लाख रुपए की रिश्वत देनी पड़ी। क्या यही अच्छे दिन हैं?
विवेक अग्निहोत्री ने भी कपिल पर लगाए थे आरोप
डायरेक्टर विवेक अग्निहोत्री ने आरोप लगाया था कि कपिल ने फिल्म द कश्मीर फाइल्स का प्रमोशन करने के लिए उनकी टीम को बुलाने से इनकार कर दिया था। इस पर कपिल ने अनुपम खेर का वीडियो शेयर करते हुए बताया था कि उन्हें शो में बुलाया गया था। बाद में अनुपम खेर ने भी कपिल के वीडियो को आधा सच बताया था।
चित्रगुप्त पर टिप्पणी करना भारी पड़ा
2020 में कपिल ने एक एपिसोड में चित्रगुप्त पर कमेंट कर दिया था। जिसके बाद कायस्थ समाज ने शो बैन करने की मांग करने लगे थे। तब कपिल ने सार्वजनिक रूप से माफी मांगी थी।
हालांकि, कुछ समय बाद कपिल ऐसे बयान देने से बचने लगे थे। एक इंटरव्यू में उन्होंने खुलासा किया था, शादी के बाद उनकी जिंदगी में काफी बदलाव हुए। वाइफ गिन्नी की वजह से उन्हें जिम्मेदारियों का एहसास हुआ, जिसके बाद से उन्होंने खुद पर काम किया और बेवजह के बयानों से भी बचने लगे। कपिल ने 13 साल के लंबे रिलेशनशिप के बाद गिन्नी से शादी की थी।
कपिल और गिन्नी की लव स्टोरी
कपिल की मुलाकात गिन्नी से तब हुई थी, जब वो आईपीजे कॉलेज से पढ़ाई कर रहे थे। वहां पर वो पॉकेट मनी के लिए प्ले डायरेक्ट किया करते थे। उन्हीं दिनों वो स्टूडेंट्स का ऑडिशन लेने गिन्नी के कॉलेज गए थे। गिन्नी भी ऑडिशन देने आईं थीं और यहीं पर दोनों की मुलाकात हुई। उस वक्त गिन्नी 19 साल की और कपिल 24 साल के थे। ऑडिशन के दौरान उनको गिन्नी का काम काफी पसंद आया। धीरे-धीरे वो भी कपिल को पसंद करने लगीं। रिहर्सल के टाइम वो कपिल के लिए खाना भी ले जाया करती थीं।
एक दिन कपिल के दोस्त ने उनसे कहा कि गिन्नी शायद उन्हें पसंद करती है। उस समय तो उन्होंने इस बात पर ज्यादा ध्यान नहीं किया, लेकिन एक दिन नशे में उन्होंने गिन्नी से पूछ ही लिया कि क्या वो उन्हें पसंद करती हैं। गिन्नी ने इसका जवाब हां में दे दिया। इसी दौरान कपिल ने लाफ्टर चैलेंज में ऑडिशन दिया लेकिन वो रिजेक्ट हो गए। उन्होंने गिन्नी को फोन कर कह दिया कि वो फिर कभी उनको कॉल ना करे। जब वो दोबारा शो में सिलेक्ट हुए और विनर भी बने, तब गिन्नी ने उन्हें कॉल कर विश किया था।
जब कपिल ने कमाना शुरू कर दिया था, तो उनकी मां रिश्ता लेकर गिन्नी के पापा के पास रिश्ता लेकर गईं थीं लेकिन उन्होंने मना कर दिया था। फिर दोनों अपने काम में लग गए थे। जब कपिल मुंबई में सेटल हो गए थे, तब उन्होंने शादी करने का फैसला किया। कपिल और गिन्नी की शादी 12 दिसंबर, 2018 को जालंधर में हुई। शादी के कुछ समय बाद दोनों एक बेटी और बेटे के पेरेंट्स बने।
330 करोड़ है कपिल की कुल नेटवर्थ 
मीडिया रिपोर्ट्स के मुताबिक कपिल की नेट वर्थ करीब 330 करोड़ रुपए है। कपिल के पास सवा करोड़ की वॉल्वो एक्स सी 90 और 1 करोड़ 20 लाख की मर्सिडीज बेंज एस350 सीडीआई है। कपिल ने 2013 में 60 लाख में रेंज रोवर इवोक खरीदी थी। कपिल ने 5.5 करोड़ रुपए की लग्जूरियस वैनिटी वैन खास अपने लिए बनवाई है।
कपिल साल में 15 करोड़ रुपए तो इनकम टैक्स भरते हैं। वहीं कपिल के पास पंजाब में एक आलीशान फार्म हाउस है, जिसकी कीमत 25 करोड़ रुपए है। कपिल मुंबई में जिस अपार्टमेंट में रहते हैं, उसकी कीमत करीब 15 करोड़ रुपए है।